1.Johdanto

Torjunta-aineita koskevista tilastoista annetun Euroopan parlamentin ja neuvoston asetuksen (EY) N:o 1185/2009 , jäljempänä ’asetus’, 7 artiklassa säädetään seuraavaa:

”Komissio antaa joka viides vuosi Euroopan parlamentille ja neuvostolle kertomuksen tämän asetuksen soveltamisesta. Kertomuksessa arvioidaan erityisesti toimitettujen tietojen laatua 4 artiklan mukaisesti, tiedonkeruumenetelmiä, tietojen keruusta yrityksille, maatiloille ja kansallisille viranomaisille aiheutuvaa rasitetta sekä kyseisten tilastojen hyödyllisyyttä torjunta-aineiden kestävän käytön teemakohtaisen strategian yhteydessä erityisesti 1 artiklassa asetettujen tavoitteiden kannalta. Siinä on oltava tarvittaessa ehdotuksia tietojen laadun ja tiedonkeruumenetelmien edelleen parantamiseksi, minkä avulla voidaan parantaa tietojen kattavuutta ja vertailtavuutta lisäämiseksi sekä vähentää yrityksille, maatiloille ja kansallisille viranomaisille aiheutuvaa rasitetta. Ensimmäinen kertomus annetaan viimeistään 31 päivänä joulukuuta 2016.”

2.Kattavuus ja sisältö

Kuten asetuksen 2 artiklan a alakohdassa on määritelty, ’torjunta-aineilla’ tarkoitetaan asetuksen (EY) N:o 1107/2009 2 artiklan 1 kohdassa määriteltyä kasvinsuojeluainetta (PPP) tai biosidituotetta, sellaisena kuin se on määritelty direktiivin 98/8/EY 2 artiklan 1 kohdassa. Asetuksessa säädetään, että jäsenvaltioiden on toimitettava komissiolle vuosittain tilastotietonsa markkinoille kunakin vuonna saatetuista torjunta-aineista (torjunta-aineiden myyntiä koskevat tilastot). Lisäksi niiden on toimitettava tilastot maataloudessa käytetyistä torjunta-aineista (torjunta-aineiden käyttöä koskevat tilastot) viisivuotiskausittain. Tietojen tulisi sisältää myös salassapidettävät tiedot. Jäsenvaltioiden on toimitettava komissiolle myös selvitys toimitettujen tietojen laadusta, ja komission tehtävänä on puolestaan arvioida näiden tietojen laatu.

2.1.Torjunta-aineiden myyntiä koskevat tilastot

Markkinoille saatettujen torjunta-aineiden osalta viitejakso on kalenterivuosi. Ensimmäinen viitejakso oli 30. päivää joulukuuta 2009 seuraava toinen kalenterivuosi. Tiedot on toimitettava 12 kuukauden kuluessa viitevuoden päättymisestä, ja laatuselvitykset on toimitettava viimeistään kolme kuukautta myöhemmin. Tähän mennessä toimitetut tiedot ja laatuselvitykset kattavat viitevuodet 2011–2014.

2.2.Torjunta-aineiden käyttöä koskevat tilastot

Torjunta-aineiden maatalouskäyttöä koskevien tilastojen viitejakson on oltava korkeintaan 12 kuukauden pituinen kunkin viisivuotiskauden aikana. Ensimmäinen viisivuotiskausi alkoi 30. päivää joulukuuta 2009 seuraavasta ensimmäisestä kalenterivuodesta. Nämä tiedot ja laatuselvitykset on toimitettava 12 kuukauden kuluessa kunkin viisivuotiskauden päättymisestä. Ensimmäisen viisivuotiskauden (viitevuosien 2010–2014) tietojen ja laatuselvitysten toimitusaika päättyi näin ollen joulukuussa 2015.

Komission (Eurostatin) on aggregoitava molempia tietokokonaisuuksia koskevat tiedot ennen niiden julkaisemista ottaen asianmukaisesti huomioon jäsenvaltioiden salassapidettävien tietojen suojaaminen. Komissio (Eurostat) ei voi siten antaa tilastotietoja yksittäisistä tehoaineista.

Jäljempänä esitetään kokonaisarvio jäsenvaltioiden toimittamien torjunta-aineiden myyntiä koskevien tietojen laadusta. Arvio on laadittu jäsenvaltioiden kyseisen asetuksen 4 artiklan mukaisesti toimittamien laatuselvitysten pohjalta. Sovellettavat laatukriteerit on vahvistettu asetuksen (EY) N:o 223/2009 12 artiklan (Tilastojen laatu) 1 kohdassa. Torjunta-aineiden käyttöä koskevien tilastojen laatuselvitysten validointia ei ole vielä saatettu loppuun, ja siksi niitä ei analysoida jäljempänä.

2.3.Tiedonkeruumenetelmät ja lähteet

Valtaosa 28 jäsenvaltiosta ja Norja saavat kaikki lainsäädännön nojalla ilmoitettavaa torjunta-aineiden myyntiä koskevat perustietonsa hallinnollisista lähteistä. Tanskaa, Sloveniaa ja Norjaa lukuun ottamatta kaikki maat pitävät kaikkia yksittäisiin vastaajiin liittyviä tietoja salassapidettävinä tietoina. Valtaosalla maista ei ole julkisia tietokantoja, ja aggregoidut tiedot saadaan yleensä tilastojulkaisuista ja/tai internetsivuilta. Belgiassa ja Norjassa yksittäisiä tietoja saa pyynnöstä. Koska Sveitsiin sovelletaan poikkeusta, sitä koskevia laatuselvityksiä ei ole saatavilla. Tarkempia tietoja on liitteessä I.